Evropska BiH – cilj Vijća Ministara, 13/1/03. - 2003-01-13
Objavljen ekspoze novog saziva Vijeca Ministara ; zapocela konferencija u organizaciji Haskoga Tribunala – Adnan Rondic:
Adnan Terzić danas je informirao zastupnike Predstavničkog Doma Parlamentarne skupštine da još nije dobio potvrdu OHR-a za ministra i zamjenika ministra pravde, ali je zamolio poslanike da i bez toga odobre imenovanje Vijeća ministara.Zastupnici su odobrili imenovanje čelnih ljudi i njihovih zamjenika u sedam ministarstava,dok će to za ministarstvo pravde biti urađeno naknadno! BiH europska zemlja, integrirana u Europsku uniju i globalnu ekonomiju mnogo više nego što je to danas,cilj je novog saziva Vijeća Ministara BiH.Ovo je u ekspozeu pred Predstavničkim domom Parlamenta BiH,istakao Predsjedavajući VM,Adnan Terzić.U prilično dugom ekspozeu navodi se da su prioriteti u naredne četiri godine sljedeći: očuvanje makroekonomske stabilnosti zemlje, uspostava jedinstvenog ekonomskog prostora, reforma i racionalizacija pravosudnog sistema, unapređenje poslovne klime za domaća i strana ulaganja kao glavnog instrumenta za povećanje zaposlenosti i smanjenja stope siromaštva, jačanje adekvatnog institucionalnog okvira na svim nivoima, a posebno na nivou države, koji će pospješiti izvoz i kvalitetno nadzirati uvoz, okončanje procesa privatizacije, uspostava vladavine prava i efikasnih instrumenata za borbu protiv organizovanog kriminala i korupcije, približavanje EU potpisivanjem Sporazuma o stabilizaciji i pridruživanju, integracija zemlje u globalne ekonomske tokove. Uspostava suradnje i pokušati preuzimanja vodeće uloge u Buldožer komitetu koji djeluje pri OHR,također je jedan od ciljeva. Dokument "Posao i pravda" veoma je dobra polazna tačka na putu koji BiH treba preći,mišljenje je Adnana Terzića. Inace, od drugih vijesti izdvajamo da je u Sarajevu danas počela trodnevna konferencija o procesuiranju ratnih zločina u BiH.Na konferenciji sudjeluju viši stručnjaci iz Ogranka za vladavinu prava OHR-a i Međunarodnog suda za zločine počinjene na teritoriji bivše Jugoslavije (ICTY). Ko-predsjedavajući Konferencije je viši zamjenik visokog predstavnika, Bernard Fassier i predsjednik Tribunala, Claude Jorda. Radu konferencije sutra bi se trebala priključiti i glavna tužiteljica Haškog Tribunala,Karla del Ponte. Cilj Konferencije je da definira i osigura bolje razumijevanje obima zadatka procesuiranja ratnih zločina u Bosni i Hercegovini, te pitanja broja slučajeva, broja sudova koji će se baviti procesuiranjem i moguće financijske troškove. Uzimajući u obzir da se u Bosni i Hercegovini procesuira oko 500 predmeta identificiranih u skladu s "Pravilima procedure" (Rules of the Road) ne treba podcjenjivati obim ovog zadatka, kao i njegove moguće troškove. Kako je najavljeno,sutra u 11 i 45 novinarima će se obratiti predsjednik Tribunala Claude Jorda,visoki Predstavnik Paddy Ashdown i glavna tužiteljica Karla del Ponte.